

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL AIDOS DUMBRAUSKAITĖS PETICIJOS**

2022 m. rugpjūčio 31 d.

Vilnius

Lietuvos Respublikos Seimo Peticijų komisija 2022 m. rugpjūčio 31 d. posėdyje iš esmės išnagrinėjo Aidos Dumbrauskaitės peticiją ir priėmė sprendimą teikti Seimui išvadą atmesti šioje peticijoje pateiktus pasiūlymus nustatyti, kad nedirbančių namų šeimininkų (šeimininkių), nedirbančių moterų, auginančių vaikus iki devynerių metų, darbas, visuomeninių veiklų darbas būtų įskaitomas į darbo stažą socialinio draudimo pensijai gauti, socialinio draudimo pensijos neįgaliesiems asmenims būtų mokamos nepriklausomai nuo jų turimo socialinio draudimo stažo. Sprendimas priimtas, atsižvelgus į Lietuvos Respublikos socialinės apsaugos ir darbo ministerijos nuomonę ir dėl išvadoje išdėstytų motyvų.

Pažymėtina, kad Lietuvos Respublikoje socialinė apsauga apima socialinio draudimo įmokomis pagrįstas išmokas, o socialinės paramos sistema grindžiama bazinių poreikių užtikrinimu pažeidžiamoms grupėms finansuojant išmokas, pašalpas, kompensacijas ar numatant kitas lengvatas per valstybės biudžetą. Tai reglamentuoja skirtingi teisės aktai:

valstybinio socialinio draudimo sistemą reglamentuoja Lietuvos Respublikos valstybinio socialinio draudimo įstatymas, Lietuvos Respublikos ligos ir motinystės socialinio draudimo įstatymas, Lietuvos Respublikos nedarbo socialinio draudimo įstatymas, Lietuvos Respublikos nelaimingų atsitikimų darbe ir profesinių ligų socialinio draudimo įstatymas, Lietuvos Respublikos socialinio draudimo pensijų įstatymas ir juos įgyvendintieji teisės aktai;

socialinę apsaugą asmenims, kurie nepatenka į valstybinio socialinio draudimo sistemą, reglamentuoja Lietuvos Respublikos piniginės socialinės paramos nepasiturintiems gyventojams įstatymas, Lietuvos Respublikos išmokų vaikams įstatymas, Lietuvos Respublikos socialinės paramos mokiniams įstatymas, Lietuvos Respublikos šalpos pensijų įstatymas;

neįgaliųjų asmenų socialines garantijas, galimybes visuomenėje, neįgaliųjų socialinę integraciją, neįgalumo lygio, darbingumo lygio, specialiųjų poreikių lygio ir specialiųjų poreikių nustatymą bei jų tenkinimą, profesinės reabilitacijos paslaugų teikimą reglamentuoja Lietuvos Respublikos neįgaliųjų socialinės integracijos įstatymas.

Socialinės apsaugos ir darbo ministerija visada stengiasi užtikrinti, kad atviroje darbo rinkoje dirbančių tiek darbingo amžiaus, tiek senatvės pensijos amžių sukakusių negalią turinčių asmenų teisės nebūtų pažeistos. Neįgaliųjų socialinės integracijos įstatyme nustatyta asmens amžiaus riba, iki kada asmeniui gali būti nustatytas darbingumo lygis, yra nepriklausanti nuo asmens aktyvumo darbo rinkoje ir nežymi asmenų ekonominio aktyvumo, nes dirbti gali ir dirba pensijos amžių sukakę asmenys bei nepilnamečiai.

 Taip pat paminėtina, kad asmenims su negalia gali būti skiriamos ne tik netekto darbingumo ar šalpos pensijos, bet teikiamos ir specialiosios pagalbos priemonės (pavyzdžiui, socialinės paslaugos, socialinės reabilitacijos paslaugos bendruomenėje, būsto pritaikymas, techninės pagalbos priemonės), finansinės pagalbos priemonės (pavyzdžiui, tikslinės kompensacijos specialiesiems poreikiams tenkinti, socialinė parama, lengvatos), kuriomis taip pat siekiama užtikrinti asmenų su negalia savarankiškumą ir integracijos galimybes.

Pažymėtina, kad Lietuvos Respublikoje valstybinio socialinio draudimo sistema yra pagrįsta socialinio draudimo įmokų mokėjimu, ir, įvykus draudžiamajam įvykiui (ligai, nedarbui, nelaimingam atsitikimui, motinystei, tėvystei ir pensijai), atitinkamų socialinio draudimo išmokų ar pensijos išmokėjimu iš Valstybinio socialinio draudimo fondo biudžeto lėšų.

 Atkreiptinas dėmesys, kad socialinio draudimo netekto darbingumo pensijos yra tokios pat socialinio draudimo pensijos, kaip ir senatvės pensijos, t. y. jos pagrįstos socialiniu draudimu. Socialinio draudimo išmokų tikslas – kompensuoti dėl senatvės ar negalios prarastas draudžiamąsias pajamas. Socialinio draudimo pensija nėra išmoka už senatvę ar sveikatos praradimą, todėl atsieti šias pensijas nuo darbo stažo, kuris apskaičiuojamas būtent pagal sumokėtas socialinio draudimo įmokas, yra neteisinga, nes tai iškreiptų valstybinio socialinio draudimo pensijų sistemą. Socialinio draudimo įmokos yra pagrindas diferencijuoti pensijų dydžius.

Kai asmenys nėra sukaupę reikiamo darbo stažo socialinio draudimo pensijai ir / ar socialinio draudimo netekto darbingumo pensijai gauti, Lietuvos Respublikoje yra numatyta mokėti šalpos pensiją. Taigi valstybė užtikrina bazines socialines garantijas asmenims, kurie nesukaupė valstybinio socialinio draudimo stažo.

Vadovaujantis Šalpos pensijų įstatymu yra mokamos šios pensijos: šalpos neįgalumo, šalpos senatvės ir šalpos našlaičių pensijos. Šalpos išmokų dydžio matas yra šalpos pensijų bazė, kuri nuo 2022 m. birželio 1 d. yra padidinta ir šiuo metu yra 173 eurai.

Išmokų vaikams įstatymas nustato vienkartines ir periodines išmokas, užtikrinančias finansinę paramą šeimoms, auginančioms ir (ar) globojančioms vaikus.

Kiekvienam gimusiam vaikui, įvaikintam vaikui, neatsižvelgiant į tai, ar jam gimus vienkartinė išmoka vaikui jau buvo išmokėta, skiriama 11 bazinių socialinių išmokų dydžio (506 eurai; bazinė socialinės išmokos dydis nuo 2022 m. birželio 1 d. – 46 eurai) vienkartinė išmoka vaikui.

Kiekvienam vaikui nuo gimimo dienos iki 18 metų arba iki nepilnametis vaikas pripažįstamas emancipuotu ar sudaro santuoką ir emancipuotam ar susituokusiam nepilnamečiam vaikui arba vyresniam kaip 18 metų asmeniui, jeigu jie mokosi pagal bendrojo ugdymo programą (įskaitant asmenis, kurių mokymą pagal bendrojo ugdymo programą ir pagal bendrojo ugdymo programą kartu su profesinio mokymo programa vykdo profesinio mokymo teikėjai, iki šie asmenys baigs bendrojo ugdymo programą, taip pat akademinių atostogų, profesinio mokymo teikėjų suteiktų dėl ligos, nėštumo ar vaiko priežiūros, laikotarpį), bet ne ilgiau, iki jiems sukaks 23 metai, skiriama ir mokama 1,75 bazinės socialinės išmokos dydžio (80,5 euro) išmoka per mėnesį. Gausių ir nepasiturinčių šeimų vaikams, neįgaliems vaikams yra papildomai skiriama ir mokama 1,03 bazinės socialinės išmokos dydžio išmoka (47,38 euro) per mėnesį.

Kai vienu metu gimsta du vaikai, skiriama 4 bazinių socialinių išmokų dydžio (184 eurai) išmoka per mėnesį, kuri mokama iki vaikams sukanka dveji metai. Kai vienu metu gimsta daugiau kaip du vaikai, išmokos dydis didinamas 4 bazinių socialinių išmokų dydžiu (184 eurais) už kiekvieną paskesnį vaiką.

Besimokančio ar studijuojančio asmens vaiko priežiūrai vienam iš vaiko tėvų (įtėvių) ar globėjui, kuris mokosi ar studijuoja ir pagal Ligos ir motinystės socialinio draudimo įstatymą neturi teisės gauti vaiko priežiūros išmokos, skiriama 6 bazinių socialinių išmokų dydžio (276 eurai) išmoka per mėnesį iki vaikui sukaks dveji metai.

Kiekvienam privalomosios pradinės karo tarnybos kario vaikui jo tėvo (įtėvio) ar motinos (įmotės) tarnybos laikotarpiu skiriama 1,5 bazinės socialinės išmokos dydžio (69 eurų) išmoka per mėnesį.

Moteriai, neturinčiai valstybinio socialinio draudimo stažo ir neturinčiai teisės gauti motinystės išmokos pagal Ligos ir motinystės socialinio draudimo įstatymą, likus 70 kalendorinių dienų iki numatomos gimdymo datos, skiriama 6,43 bazinės socialinės išmokos dydžio (295,78 euro) vienkartinė išmoka nėščiai moteriai.

Pagal Socialinės paramos mokiniams įstatymą mokykloje besimokantiems vaikams teikiama socialinė parama – nemokamas maitinimas ir parama mokinio reikmenims įsigyti.

Visi mokiniai, kurie mokosi pagal priešmokyklinio ugdymo programą ar pagal pradinio ugdymo programą pirmoje ar antroje klasėje,  turi teisę į nemokamus pietus mokykloje nevertinant šeimos pajamų. Vyresniųjų klasių mokiniai turi teisę į nemokamus pietus, jeigu vidutinės pajamos vienam šeimos nariui per mėnesį yra mažesnės kaip 1,5 valstybės remiamų pajamų dydžio (220,5 euro).

Mokiniai turi teisę į maitinimą mokyklų organizuojamose vasaros poilsio stovyklose ir 2 bazinių socialinių išmokų dydžio (92 eurų) išmoką mokinio reikmenims įsigyti, jeigu vidutinės pajamos vienam šeimos nariui per mėnesį yra mažesnės kaip 1,5 valstybės remiamų pajamų dydžio (220,5 euro).

Valstybė remia ir teikia piniginę socialinę paramą nepasiturintiems gyventojams, kurių darbo, socialinio draudimo ir kitos pajamos dėl objektyvių, nuo jų nepriklausančių priežasčių, yra nepakankamos. Vadovaujantis Piniginės socialinės paramos nepasiturintiems gyventojams įstatymu, asmenims, neturintiems pakankamai lėšų pragyvenimui, teikiama piniginė socialinė parama (socialinė pašalpa ir būsto šildymo, geriamojo ir karšto vandens išlaidų kompensacijos). Socialinę pašalpą turi teisę gauti asmenys, kurių pajamos vienam šeimos nariui per mėnesį yra mažesnės kaip 1,1 valstybės remiamų pajamų dydžio (161,7 euro vienam šeimos nariui).

Siekiant sumažinti finansinę naštą nepasiturintiems gyventojams dėl išaugusių šilumos kainų, nuo šių metų pradžios dvigubai padidinus valstybės remiamų pajamų dydį, taikomą būsto šildymo išlaidų kompensacijai apskaičiuoti, praplėstas būsto šildymo išlaidų kompensacijų gavėjų ratas. Nepasiturintiems gyventojams už būsto šildymą kompensuojama dalis, viršijanti 10 procentų skirtumo tarp bendrai gyvenančių asmenų arba vieno gyvenančio asmens vidutinių pajamų per mėnesį ir 2 valstybės remiamų pajamų dydžių (294 eurai) kiekvienam bendrai gyvenančiam asmeniui arba 3 valstybės remiamų pajamų dydžių (441 euras) vienam gyvenančiam asmeniui, karšto vandens išlaidų kompensacija skiriama, jeigu išlaidos viršija 5 procentus bendrai gyvenančių asmenų arba vieno gyvenančio asmens pajamų, geriamojo vandens – 2 procentus bendrai gyvenančių asmenų arba vieno gyvenančio asmens pajamų. Be to, siekiant apsaugoti nepasiturinčius gyventojus nuo infliacijos sukeltų neigiamų pasekmių, dvejiems metams (iki 2024 m. balandžio 30 d.) pratęstas terminas, kai, skiriant piniginę socialinę paramą, nevertinamas asmens nuosavybės teise turimas turtas. Tokiu būdu finansinius sunkumus patiriantiems gyventojams ir toliau sudaromos palankesnės sąlygos gauti piniginę socialinę paramą tada, kai labiausiai jos reikia.

Pagal galiojančią tvarką, atsižvelgiant į realią asmens (šeimos) situaciją ir konkrečias aplinkybes, savivaldybės turi teisę teikti socialinę paramą ir kitais atvejais (pavyzdžiui, skirti vienkartinę, tikslinę, periodinę, sąlyginę pašalpą, apmokėti skolą už būstą, kompensuoti išlaidas už didesnį karšto ir geriamojo vandens kiekį ir kt.), kai pagal Piniginės socialinės paramos nepasiturintiems gyventojams įstatymą piniginė socialinė parama nepriklauso arba nepakankama, tačiau, susiklosčius sudėtingoms situacijoms, yra būtina.

Asmenims taip gali būti teikiama iš Europos pagalbos labiausiai skurstantiems asmenims fondo finansuojama parama maisto produktais ir būtiniausiomis higienos priemonėmis.

Pažymėtina, kad Lietuvos Respublikoje valstybinio socialinio draudimo garantijos visada buvo plečiamos ir siekiama, kad kuo daugiau asmenų būtų įtraukti į socialinio draudimo sistemą ir gautų socialinio draudimo įmokomis pagrįstas išmokas.

Vertinant Ligos ir motinystės socialinio draudimo įstatymo genezę, atkreiptinas dėmesys į tai, kad nuo šio įstatymo įsigaliojimo (2001 m.) motinystės (tėvystės) išmokos (tuo laiku vadinta pašalpomis, šiuo metu motinystės (tėvystės) pašalpas atitinka vaiko priežiūros išmokos) buvo didinamos, pavyzdžiui, motinystės (tėvystės) pašalpa 2001 metais buvo 60 procentų kompensuojamojo uždarbio dydžio, 2004 m. – 70 procentų kompensuojamojo uždarbio dydžio, 2007 m. – 85 procentai kompensuojamojo uždarbio dydžio. Įvykus valstybinio socialinio draudimo sistemos mokestinei reformai (2018 metais), kai buvo perskaičiuotas darbo užmokestis, išmokų procentinė išraiška kito, tačiau tiek motinystės išmokų, tiek vaiko priežiūros išmokų ir kitų Valstybinio socialinio draudimo fondo biudžeto mokamų išmokų (nelaimingų atsitikimų darbe, nedarbo išmokų ir kt.) dydžiai asmeniui nepasikeitė.

Šiuo metu Ligos ir motinystės socialinio draudimo įstatyme nustatyta, kad vaiko priežiūros išmoką galima pasirinkti, įvertinant, kiek laiko asmuo bus vaiko priežiūros atostogose: jeigu vaikas bus prižiūrimas iki jam sueis vieni metai, išmokos dydis yra 77,58 procento išmokos gavėjo kompensuojamojo uždarbio dydžio, jei vaikas bus prižiūrimas iki jam sueis dveji metai, – šios išmokos dydis iki vaikui sueis vieni metai yra 54,31 procento, o iki vaikui sueis 2 metai – 31,03 procento išmokos gavėjo kompensuojamojo uždarbio dydžio. Išmoka didinama atsižvelgiant į vienu metu gimusių vaikų skaičių, bet negali viršyti 77,58 procento išmokos gavėjo kompensuojamojo uždarbio dydžio.

2024 m. sausio 1 d. įsigalios Lietuvos Respublikos ligos ir motinystės socialinio draudimo įstatymo Nr. IX-110 1, 5, 111, 16, 19, 20, 22, 23, 24 straipsnių pakeitimo ir Įstatymo papildymo priedu įstatymas, kuriuo įgyvendinant Europos Sąjungos direktyvą dėl tėvų ir prižiūrinčiųjų asmenų profesinio ir asmeninio gyvenimo pusiausvyros, nustatančios pareigą visoms valstybėms numatyti tiek tėčiui, tiek mamai būtinus vaiko priežiūros mėnesius, įtvirtinti pokyčiai dėl vaiko priežiūros atostogų – numatytos neperleidžiamosios vaiko priežiūros atostogos motinai ir tėvui. Tai reiškia, kad tiek vaiko tėtis, tiek mama bent po 2 mėnesius turėtų prižiūrėti savo mažylį, o likusį laiką bus galima dalintis pagal šeimos poreikį. Šiais pokyčiais siekiama lyčių lygybės užtikrinimo profesiniame ir asmeniniame gyvenime, vyrų įtraukimo į šeimos gyvenimą, moterų išlikimo darbo rinkoje. Neperleidžiamais vaiko priežiūros atostogų mėnesiais bus mokama 78 procentų kompensuojamojo uždarbio dydžio vaiko priežiūros išmoka.

Tėvai ir toliau galės pasirinkti, ar jie nori vaiką priūrėti ir jo priežiūros išmoką gauti iki vaikui sueis 18 mėnesių, ar iki vaikui sueis 24 mėnesiai. Iš jų 2 neperleidžiamus (bendrai 4 mėnesius – du mama, du tėtis) mėnesius vaiką galės prižiūrėti kiekvienas iš vaiko tėvų (įtėvių, globėjų), o likusiu laiku vaikas galės būti prižiūrimas ir išmoka mokama tiek mamai, tiek tėčiui, ar įtėviams ir globėjams, tiek vienam iš įstatyme nustatytas sąlygas atitinkančių senelių. Pasirinkus vaiko priežiūros išmoką gauti iki vaikui sueis 18 mėnesių, vaiko priežiūros išmokos dydis bus 60 procentų kompensuojamojo uždarbio dydžio. Pasirinkus vaiko priežiūros išmoką gauti iki vaikui sueis 24 mėnesiai, vaiko priežiūros išmokos dydis iki vaikui sueis 12 mėnesių bus 45 procentai kompensuojamojo uždarbio dydžio, o nuo 12 mėnesių iki vaikui sueis 24 mėnesiai – 30 procentų kompensuojamojo uždarbio dydžio.

Taip pat pažymėtina, kad Sveikatos draudimo įstatyme įtvirtinta, kad valstybės lėšomis privalomuoju sveikatos draudimu draudžiami vienas iš tėvų (įtėvių), auginantis vaiką iki 8 metų, vienas iš globėjų, šeimoje globojantis vaiką iki 8 metų, taip pat vienas iš tėvų (įtėvių), auginantis du ir daugiau nepilnamečių vaikų, vienas iš globėjų (rūpintojų), šeimoje globojantis (besirūpinantis) dviem ir daugiau nepilnamečių vaikų, moterys, kurioms įstatymų nustatyta tvarka suteiktos nėštumo ir gimdymo atostogos, ir nedirbančios moterys nėštumo laikotarpiu 70 dienų (suėjus 28 nėštumo savaitėms ir daugiau) iki gimdymo ir 56 dienas po gimdymo, asmenys, gaunantys pensiją ar šalpos kompensaciją, asmenys, teisės aktų nustatyta tvarka pripažinti neįgaliaisiais ir kitos pažeidžiamos asmenų grupės.

Apibendrinant tai, kas išdėstyta, manytina, kad nedirbančių asmenų socialinių garantijų finansavimas per socialinio draudimo sistemą būtų socialiai neteisingas asmenų, mokančių socialinio draudimo įmokas, atžvilgiu.

Vadovaujantis Lietuvos Respublikos peticijų įstatymo 12 straipsnio 3 dalimi ir Seimo Peticijų komisijos nuostatų, patvirtintų Lietuvos Respublikos Seimo 1999 m. lapkričio 11 d. nutarimu Nr. VIII-1408 „Dėl Seimo Peticijų komisijos nuostatų patvirtinimo“, 28 punktu, Seimo Peticijų komisijos išvada dėl A. Dumbrauskaitės peticijoje pateiktų pasiūlymų atmetimo teikiama Seimui, taip pat siūloma įtraukti į Seimo rudens sesijos darbotvarkę Seimo nutarimo „Dėl Lietuvos Respublikos Seimo Peticijų komisijos išvados dėl Aidos Dumbrauskaitės peticijos“ projektą.

Komisijos pirmininkas Edmundas Pupinis

Rasa Griciūtė, tel. (8 5) 239 6817, el. p. rasa.griciute@lrs.lt